עוגת קרם טעימה ונהדרת. קרם הלוטוס משתלב בעוגה, בקרם ובעיטור.
1. משמנים 2 תבניות לא עמוקות (3 ס"מ) בקוטר 24 ס"מ ומרפדים את תחתיתן בעיגול של נייר אפייה. מחממים את התנור לחום קצת נמוך מבינוני (170 מעלות - בתכנית טורבו כדי שאפשר יהיה לאפות את שתי התבניות יחד).
2. מכינים את העוגות. בקערה גדולה מערבלים יחד חמאה, ממרח לוטוס, סוכר חום ותמצית וניל במשך 4-3 דקות. מוסיפים את הביצים – אחת בכל פעם – ומערבלים היטב אחרי כל הוספה. מנפים פנימה קמח, אבקת אפייה, מלח וקינמון, מוסיפים חלב ושוקולד קצוץ ומערבלים רק עד שהתערובת אחידה ובלי גושי קמח.
3. מחלקים את התערובת בין שתי התבניות ואופים במדף השני והרביעי של התנור במשך 15 דקות. מחליפים מקומות – תבנית עליונה למטה ותחתונה למעלה – ואופים במשך 5 דקות נוספות או עד שמרכז העוגות יבש וקפיצי למגע. מוציאים מהתנור ומצננים.
4. מכינים את הקרם. בקערה קטנה מערבלים את ממרח הלוטוס עם החלב כדי לדלל אותו. בקערה שנייה מקציפים את השמנת עם הסוכר ועם הווניל לקצפת יציבה. מוסיפים את תערובת הלוטוס לקצפת בפעמיים, תוך הקצפה. מעבירים את הקרם לשק זילוף עם צנתר בינוני חלק.
5. מרכיבים את העוגה. הופכים עוגה אחת על מגש ומסירים את הנייר. מזלפים את הקרם על העוגה. הופכים את העוגה השנייה ומכסים בה את העוגה התחתונה. מהדקים קלות.
6. מעטרים. מנפים אבקת סוכר על העוגה העליונה. מחממים את ממרח הלוטוס במיקרוגל במשך 30-20 שניות עד שהוא הופך נוזלי. מעבירים לשקיק זילוף ומזלפים פסים דקים על העוגה. מכסים את העוגה בפעמון עוגה ומקררים במשך שעתיים לפחות.
אפשר להקפיא את העוגות לפני המילוי בקרם. עוטפים כל עוגה לחוד.
-+ 4.	אפשר לאפות בתבנית אחת גבוהה במקום בשתיים רדודות?
כן. משך האפייה יהיה ארוך יותר. חותכים לשתי שכבות רק אחרי שהעוגה הצטננה לגמרי.